Predkladacia správa

V dňoch 14. – 15. 12. 2006 sa v Bruseli uskutoční zasadnutie Európskej rady. Program rokovaní bude tematicky rozdelený do štyroch častí:

I. rozširovanie,
II. oblasť slobody, bezpečnosti a spravodlivosti,
III. inovácie, energetika a klimatické zmeny,
IV. vonkajšie vzťahy.

Ťažiskovou témou decembrového summitu bude rozširovanie únie. Hlavy štátov a vlád prediskutujú rôzne aspekty rozširovania na základe správy Európskej komisie o stratégii rozširovania a správy o integračnej kapacite. Ďalej sa budú zaoberať otázkami Turecka a Chorvátska a privítajú pristúpenie Bulharska a Rumunska do EÚ. 
	
Európska rada taktiež prerokuje otázku migrácie, zhodnotí pokrok v implementácii Haagskeho programu, prediskutuje problematiku rozšírenia schengenského priestoru, ďalej európsku energetickú politiku, práva duševného vlastníctva, zriadenie Európskeho technologického inštitútu, klimatické zmeny a ďalšie. V časti vonkajšie vzťahy Návrhu záverov Európskej rady (č. 15381/06/1 z 27. 11. 2006) zatiaľ neboli navrhnuté témy.  

Rokovaniu summitu bude predchádzať tradičné úvodné vystúpenie predsedu Európskeho parlamentu Josepa Borrella. 

Pred summitom sa v dňoch 11. – 12. 12. 2006 uskutoční zasadnutie Rady pre všeobecné záležitosti a vonkajšie vzťahy, na ktorom bude finalizovaný program a návrhy jednotlivých dokumentov. 
 
Zloženie delegácie bolo upravené v spolupráci s Úradom vlády SR. 

Preprava členov delegácie bude zabezpečená leteckým špeciálom SR a pravidelnými leteckými linkami.